﻿

На основу члана 7a став 4. Закона о пољопривреди и руралном развоју („Службени гласник РС”, бр. 41/09, 10/13 – др. закон, 101/16, 67/21 – др. закон и 114/21),

Министар пољопривреде, шумарства и водопривреде доноси

**ПРАВИЛНИК**

**о изменама и допунама Правилника о ИПАРД подстицајима за инвестиције у физичку имовину које се тичу прераде и маркетинга пољопривредних производа и производа рибарства**

Члан 1.

У Правилнику о ИПАРД подстицајима за инвестиције у физичку имовину које се тичу прераде и маркетинга пољопривредних производа и производа рибарства („Службени гласник РС”, бр. 84/17, 23/18, 98/18, 82/19 и 74/21), у члану 5. став 1. тачка 1) после речи: „јавних прихода” додају се речи: „на дан подношења захтева за одобравање пројекта”.

Тачка 11) мења се и гласи:

„11) роба која је предмет свих понуда из тачке 8) овог става издатих од стране истог добављача за набавку поједине инвестиције, односно прихватљивих трошкова према Листи прихватљивих инвестиција и трошкова, потиче из земље која је дата у Прилогу 3 – Листа прихватљивих земаља (у даљем тексту: Листа прихватљивих земаља), који је одштампан уз овај правилник и чини његов саставни део, осим када је вредност робе без ПДВ-а испод прага за коришћење конкурентног преговарачког поступка1;”.

Члан 2.

У члану 11. после става 1. додају се ст. 2. и 3, који гласе:

„Право на коначну исплату ИПАРД подстицаја не може да се оствари за трошкове по рачуну, односно окончаној ситуацији, за које Управа за аграрна плаћања контролом на лицу места пре коначне исплате утврди да нису реализовани.

Захтев за остваривање права на ИПАРД подстицаје одбија се као неоснован у делу који се односи на трошкове из ст. 1. и 2. овог члана.”

Члан 3.

У члану 16. после става 2. додају се ст. 3. и 4, који гласе:

„Управа одобрава изабрану понуду између најмање три достављене понуде издате од стране добављача који међусобно не представљају повезана лица.

Ако подносилац уз захтев за одобравање пројекта достави понуде издате од стране добављача који међусобно представљају повезана лица, Управа исте не узима у разматрање и позива подносиоца да у одређеном року Управи достави најмање три понуде издате од стране добављача који међусобно не представљају повезана лица, у складу са законом којим се уређује пољопривреда и рурални развој и овим правилником.”

Члан 4.

После члана 21, додају се назив главе, називи чланова и чл. 21а–21г, који гласе:

„IIIа АВАНСНА ИСПЛАТА ИПАРД ПОДСТИЦАЈА

**Услови за остваривање права на авансну исплату ИПАРД подстицаја**

Члан 21а

Лице из члана 3. овог правилника које је остварило право на одобравање пројекта остварује право на авансну исплату ИПАРД подстицаја ако:

1) нема евидентираних доспелих неизмирених дуговања према министарству, по основу раније остварених подстицаја, субвенција и кредита;

2) рачуни код пословних банака нису блокирани, и нису били у блокади дуже од 30 дана у периоду од 12 месеци пре подношења захтева за одобравање авансне исплате ИПАРД подстицаја, односно од дана оснивања за новооснована правна лица и предузетнике;

3) има писану банкарску гаранцију која:

(1) је издата у динарима,

(2) је издата од домаће пословне банке, у складу са законом којим се уређују банке,

(3) одговара износу од 110% захтеваног износа авансне исплате,

(4) има рок важења од најмање 12 месеци после дана истека рока за завршетак пројекта, односно рока за подношење захтева за коначну исплату утврђеног решењем о одобравању пројекта, односно решењем о измени одобреног пројекта,

(5) је безусловна, неопозива и садржи клаузулу без права на приговор и платива на први позив, или садржи сличне речи које имају исто значење, а којом се банка обавезује према Управи као примаоцу гаранције (кориснику гаранције) да ће му за случај да налогодавац о доспелости не испуни обавезу повраћаја авансно исплаћених новчаних средстава утврђену решењем директора Управе, измирити ову обавезу ако буду испуњени услови наведени у гаранцији, у складу са законом којим се уређују облигациони односи, законом којим се уређује пољопривреда и рурални развој и овим правилником.

Право на авансну исплату ИПАРД подстицаја може се остварити у висини до 50% одобреног износа ИПАРД подстицаја утврђеног решењем о одобравању пројекта, односно решењем о измени одобреног пројекта.

**Покретање поступка за одобравање авансне исплате ИПАРД подстицаја**

Члан 21б

Поступак за одобравање авансне исплате ИПАРД подстицаја покреће се по захтеву корисника ИПАРД подстицаја, који се подноси Управи у року од 60 дана од пријема коначног решења којим се одобрава пројекат.

Уз захтев за одобравање авансне исплате, корисник подстицаја доставља и банкарску гаранцију из члана 21а став 1. тачка 3) овог правилника.

Захтев за одобравање авансне исплате ИПАРД подстицаја са пратећом документацијом доставља се Управи у затвореним ковертама, са назнаком имена и презимена, односно назива и адресе пребивалишта, односно седишта подносиоца захтева са напоменом: „*Захтев за одобравање авансне исплате ИПАРД подстицаја*” и позивом на број решења о одобравању пројекта.

Захтев за одобравање авансне исплате ИПАРД подстицаја поднет од стране лица коме решењем није одобрен пројекат, преурањен или неблаговремен захтев, Управа одбацује без разматрања.

**Решење о одобравању авансне исплате ИПАРД подстицаја**

Члан 21в

Ако је административном провером утврђено да захтев испуњава прописане услове, директор Управе решењем одобрава право на авансну исплату ИПАРД подстицаја и налаже исплату подстицаја на наменски рачун корисника уписан у Регистар.

Решење из става 1. овог члана нарочито садржи:

1) одобрени износ авансне исплате ИПАРД подстицаја са израженим износом националног и коофинансирања Европске уније;

2) обавезу чувања документације у складу законом којим се уређује пољопривреда и рурални развој;

3) обавезу примаоца средстава да врати исплаћена средства услед непридржавања обавеза, административне грешке, или утврђене неправилности, односно преваре, у складу законом којим се уређује пољопривреда и рурални развој.

**Измена пројекта након авансне исплате**

Члан 21г

Ако након авансне исплате ИПАРД подстицаја корисник Управи поднесе захтев за измену одобреног пројекта који се односи на продужетак рока за завршетак пројекта, односно продужетак рока за подношење захтева коначну за исплату, а рок важења достављене банкарске гаранције на основу које је усвојен захтев за одобравање авансне исплате је краћи од захтеваног новог рока за завршетак пројекта, односно за подношење захтева коначну за исплату, Управа одобрава измену пројекта ако подносилац уз захтев за измену одобреног пројекта достави и доказ о продужењу рока важења банкарске гаранције за период од 12 месеци после дана истека захтеваног новог рока за завршетак пројекта, односно рока за подношење захтева за коначну исплату.

Ако у поступку по захтеву за измену одобреног пројекта након авансне исплате, директор Управе решењем одобри измену пројекта и утврди мањи укупни одобрени износ ИПАРД подстицаја од износа претходно утврђеног решењем о одобравању пројекта и решењем о одобравању авансне исплате, директор Управе решењем налаже примаоцу средстава повраћај разлике авансне исплате до висине до 50% одобреног износа ИПАРД подстицаја, у року од 30 дана од дана достављања решења.”

Члан 5.

Назив главе: „IV. ИСПЛАТА ИПАРД ПОДСТИЦАЈА”, мења се и гласи: „IV. КОНАЧНА ИСПЛАТА ИПАРД ПОДСТИЦАЈА”.

Члан 6.

У члану 22. тачка 3) после речи: „ јавних прихода” додају се речи: „на дан подношења захтева за одобравање права на коначну исплату ИПАРД подстицаја”.

Тачка 8) мења се и гласи:

„8) роба по свим рачунима, односно окончаним ситуацијама издатим од стране истог добављача за набавку поједине инвестиције, односно прихватљивих трошкова према Листи прихватљивих инвестиција и трошкова, потиче из земље која је дата у Листи прихватљивих земаља, осим када је вредност робе без ПДВ-а испод прага за коришћење конкурентног преговарачког поступка2;”.

Члан 7.

Назив изнад члана 26, мења се и гласи:

„Покретање поступка за одобравање коначне исплате ИПАРД подстицаја”.

У ст. 1–3. речи: „за одобравање исплате” замењују се речима: „за одобравање коначне исплате”.

Члан 8.

Назив изнад члана 27. мења се и гласи:

„Документација за остваривање права на одобравање коначне исплате ИПАРД подстицаја”.

У ставу 1. тачка 6) после речи: „домаћем пореклу робе” додаје се запета и речи: „односно изјаву извођача радова о домаћем пореклу робе,”.

У ставу 2. тачка 3) мења се и гласи:

„3) рачун, односно окончана ситуација за изведене радове, односно за набавку грађевинских производа и опреме.”

Члан 9.

У члану 29. став 1. после речи: „одобравање” додаје се реч: „коначне”.

Члан 10.

Назив изнад члана 30. мења се и гласи:

„Решење о одобравању коначне исплате ИПАРД подстицаја”.

У ставу 1. после речи: „захтев”, додају се речи: „за одобравање коначне исплате ИПАРД подстицаја”.

У ставу 4. тачка 5) мења се и гласи:

„5) обавезу примаоца средстава да врати исплаћена средства услед непридржавања обавеза, административне грешке, или утврђене неправилности, односно преваре, у складу законом којим се уређује пољопривреда и рурални развој.”

У ставу 5. после речи: „одобрава”, додаје се реч: „коначна”.

У ставу 7. реч: „исплати”, замењује се речима: „одобравању коначне исплате”.

После става 7. додају се ст. 8–13, који гласе:

„Ако се решење из става 1. доноси након авансне исплате ИПАРД подстицаја њиме се утврђује укупан коначни износ ИПАРД подстицаја.

Ако је решењем из става 8. овог члана утврђен укупан коначни износ ИПАРД подстицаја већи од износа авансне исплате, истим решењем директор Управе одобрава исплату разлике између авансне исплате до коначног износа ИПАРД подстицаја.

Ако је решењем из става 8. овог члана утврђен укупан коначни износ ИПАРД подстицаја који одговара износу авансне исплате, истим решењем директор Управе констатује да авансна исплата постаје и коначна исплата ИПАРД подстицаја.

Ако је решењем из става 8. овог члана утврђен укупан коначни износ ИПАРД подстицаја мањи од износа авансне исплате, истим решењем директор Управе налаже примаоцу повраћај разлике између коначног износа ИПАРД подстицаја до износа који је авансно исплаћен, у року од 30 дана од дана достављања решења.

Ако прималац средстава инвестицију не реализује у складу са решењем којим се усваја захтев за одобравање пројекта, директор Управе доноси решење којим налаже повраћај авансно исплаћених средстава, са затезном каматом која се обрачунава од момента исплате новчаних средстава примаоцу, у року од 30 дана од дана достављања решења.

Ради повраћаја авансно исплаћених средстава, на основу коначног решења из става 12. овог члана, Управа покреће поступак активирања банкарске гаранције на основу које је одобрена авансна исплата, код пословне банке која је издала банкарску гаранцију.”

Члан 11.

У члану 32. после речи: „после” додаје се реч: „коначне”.

Члан 12.

У називу чланова и чл. 22–25б, речи: „права на исплату ИПАРД подстицаја” у одређеном падежу замењују се речима: „право на коначну исплату ИПАРД подстицаја” у одговарајућем падежу.

Члан 13.

Овај правилник ступа на снагу наредног дана од дана објављивања у „Службеном гласнику Републике Србије”.

Број 110-00-00199/2021-09

У Београду, 18. јануара 2022. године

Министар,

**Бранислав Недимовић,** с.р.